KIRJALLINEN KYSYMYS E-3168/02

esittäjä(t): Patricia McKenna (Verts/ALE) komissiolle

(6. marraskuuta 2002)

Aihe: Liikenteenharjoittajien vastuu.

Parlamentin jäsen Glyn Fordin tekemiin, liikenteenharjoittajien vastuuta koskeviin kysymyksiin (E-1587/02 E-1594/02(1)) antamassaan vastauksessa komission jäsen Vitorino vahvisti 9. heinäkuuta 2002, että Euroopan komissio ei ole koskaan vaatinut, että tällaisen lainsäädännön olisi oltava täysin yhdenmukaistettua ja sitä olisi sovellettava kaikkiin liikennemuotoihin, kuten eräässä näistä kysymyksistä esitettiin. Puheenjohtajavaltio Ranskan 13. maaliskuuta 2001 tekemästä, liikenteenharjoittajien vastuuta koskevasta direktiiviehdotuksesta käydyssä keskustelussa komission jäsen Vitorino totesi kuitenkin sanatarkasti seuraavaa: Tänään käsittelemämme luonnos on vasta ensimmäinen askel. Pitemmällä aikavälillä on tarpeen edetä entistä pidemmälle ja on tarkasteltava yhtenäisesti kaikkia kuljetusmuotoja rahtiliikenne mukaan luettuna. Siksi komissio ottaa omasta puolestaan vastuun kysymyksestä ja pyrkii tekemään tiivistä yhteistyötä kaikkien asianosaisten kanssa entistä yhdenmukaistetumman eurooppalaisen lähestymistavan löytämiseksi. Uskomme, että pystymme laatimaan kaikki kuljetusmuodot käsittävän ehdotuksen läheisessä yhteistyössä humanitaaristen järjestöjen, liikenteenharjoittajien ja tietysti lakia valvovien viranomaisten kanssa.

Jos tämä ei tarkoita, että Euroopan komissio on vaatinut liikenteenharjoittajia koskevien säädösten täydellistä yhdenmukaistamista ja soveltamista kaikkiin liikennemuotoihin, voiko komissio selittää, mitä komission jäsen Vitorino tarkoitti edellä esitetyssä toteamuksessaan.

Euroopan komissio on järjestänyt asiantuntijoiden käymiä pyöreän pöydän keskusteluja, joissa on ollut tarkoitus keskustella liikenteenharjoittajien vastuuta koskevien säädösten

seurauksista. Tällaiset keskustelut käydään tavallisesti ennen kuin lakiehdotus esitetään parlamentin hyväksyttäväksi, eikä puoli vuotta kyseisen direktiivin lopullisen hyväksymisen jälkeen. Voiko komissio selittää, erityisesti ottaen huomioon, että asianomaiset lainsäädäntötoimet ovat uusia useille jäsenvaltioille, miksi nämä keskustelut käytiin kyseisen direktiivin hyväksymisen jälkeen?

Yllä mainittu direktiiviehdotus hyväksyttiin 27. kesäkuuta 2001, ja kahden jäsenvaltion, nimittäin Irlannin ja Ruotsin, joilla ei ole lakia, jonka perusteella liikenteenharjoittajille, jotka tietoisesti tai tietämättään kuljettavat matkustajia, joilla ei ole tarvittavia henkilöpapereita, määrättäisiin tuntuvia sakkoja, on nyt pakko ottaa käyttöön tällainen laki. Muuten Euroopan komissio nostaa niitä vastaan kanteen Euroopan yhteisöjen tuomioistuimessa EU-direktiivin täytäntöönpanematta jättämisestä. Eikö komissio ymmärrä, että tässä on kyse demokratiavajeesta ja että asiaankuuluvia demokraattisia menettelyjä ei ole noudatettu? Jos komissio ei ole yhtä mieltä tästä asiasta, voiko se selvittää kantaansa?

Vaikka Glyn Fordin kirjalliset kysymykset koskevat liikenteenharjoittajien vastuusta annettuihin säädöksiin liittyviä pääasiallisia oikeutettuja ja todellisia huolenaiheita, komission vastauksissaan käyttämä futuuri antaa ymmärtää, että näistä kysymyksistä ei ole vielä keskusteltu asiantuntijoiden käymissä pyöreän pöydän keskusteluissa. Voiko komissio toimittaa tyhjentävän luettelon niistä aiheista, joista tähän mennessä on todella keskusteltu?

(1) Katso sivu 2.

António Vitorinon komission puolesta antama vastaus

(20. joulukuuta 2002)

Komissio on jo tehnyt perusteellisesti selkoa liikenteenharjoittajien vastuuta koskevasta kannastaan ja toiminnastaan vastauksissaan Glyn Fordin kirjallisiin kysymyssarjoihin E-0488/02 E-0493/02(1) ja E-1587/02 E-1594/02(2). Koska suurinta osaa arvoisan parlamentin jäsenen tässä kysymyksessä esille ottamista asioista on käsitelty mainittujen kysymysten vastauksissa, kysyjää kehotetaan palaamaan niiden sisältöön.

Sen sijaan yksityiskohtia koskeviin kysymyksiin komissio vastaa seuraavasti:

- Komissio on tietoinen kyseessä olevien asioiden mutkikkuudesta ja on todellakin vakuuttunut siitä, että EU:n liikenteenharjoittajien vastuujärjestelmän vähittäinen yhdenmukaistaminen on oikea etenemistapa. Lisäksi komissio suhtautuu myönteisesti meneillään oleviin kolmenvälisiin asiantuntijakokouksiin, joissa käsitellään liikenteenharjoittajien vastuukysymyksiä, ja pitää niitä merkittävänä keinona kerätä asiaa koskevaa tietoa.

- On syytä huomata, että 14 päivänä kesäkuuta 1985 tehdyn Schengenin sopimuksen soveltamisesta tehdyn yleissopimuksen 26 artiklan määräysten täydentämiseksi 28 päivänä kesäkuuta 2001 annettu neuvoston direktiivi 2001/51/EY(3) perustuu Ranskan tasavallan aloitteeseen(4) eikä komission ehdotukseen. Komissio ei voi antaa tietoja alustavista neuvotteluista, jotka mahdollisesti käytiin ennen kuin Ranskan tasavalta esitti aloitteensa, tai ottaa niihin kantaa.

- Neuvoston direktiivi 2001/51/EY hyväksyttiin Amsterdamin sopimuksella EY:n perustamissopimukseen lisätyn 67 artiklan menettelyn mukaisesti. Komissio ei katso asianmukaiseksi ottaa kantaa väitteeseen, että EY:n perustamissopimuksen mukainen menettely kärsii ns. demokratiavajeesta.

- Direktiivin 2001/51/EY 7 artikla velvoittaa jäsenvaltiot ryhtymään tarvittaviin toimiin direktiivin noudattamiseksi viimeistään 11. helmikuuta 2003 ja ilmoittamaan niistä komissiolle. Määräajan umpeuduttua komission on EY:n perustamissopimuksen 211 artiklan mukaisesti varmistettava, että direktiivin säännöksiä sovelletaan jäsenvaltioissa oikein.

- Vuodeksi 2002 on suunniteltu neljä asiantuntijakokousta, joissa keskitytään oikeudelliseen yleiskuvaan, humanitaariseen ulottuvuuteen, menettelysääntöihin ja niitä koskeviin aiesopimuksiin sekä teknisen tiedon vaihtamiseen. Viimeinen kokous pidetään joulukuussa 2002.

(1) EYVL C 301 E, 5.12.2002, s. 45.

(2) Katso sivu 2.

(3) EYVL L 187, 10.7.2001.

(4) EYVL C 269, 20.9.2000.